Súradnice: 36°02′50″S 14°16′09″V﻿ / ﻿36,047222°S 14,269167°V﻿ / 36.047222; 14.269167

**Ġgantija** (iné názvy: **Ggantija**, **Gigantija** v doslovnom preklade: *Obryňa*) je prehistorický chrámový komplex megalitickej kultúry na maltskom ostrove Gozo, jeden z najstarších chrámov na svete pochádzajúci z obdobia neskorej doby kamennej približne z rokov 3600 – 3200/3000 rokov pred Kristom. Chrámový komplex sa skladá z dvoch svätýň, ktoré sú prepojené masívnym múrom. Pamiatka je súčasťou lokality svetového kultúrneho dedičstva UNESCO s názvom Megalitické chrámy na Malte. Chrám bol využívaný pre kult Matky Zeme a bol pútnickým miestom ostrovnej, severoafrickej a sicílskej matriarchálnej populácie. Na mieste sa našlo niekoľko artefaktov, ktoré sú dnes uskladnené v múzeách.

Opis chrámu
-----------

Plán chrámového komplexu Ġgantija
Komplex sa skladá z dvoch megalitických vápencových chrámov (Ġgantija I a Ġgantija II) a múra, ktorý ich obkolesuje a spája. Druhý, severný chrám (Ġgantija II) je asi o 400 až 500 rokov mladší, je menší a jednoduchší. Chrámy na Malte sa často vyskytujú v páre, čo býva vysvetľované rozličnými hypotézami (dualizmus života a smrti, dospelosti a mladosti, jari a jesene, či ako prototyp dvojitosti matky a dcéry). Napriek svojmu veku je stavba v pomerne dobrom stave, čo sa prejavilo najmä na múre spájajúcom chrámy. Výška vonkajších múrov dosahuje výšku viac 5 metrov. Budovy sú vystavané z obrovských kameňov vážiacich často niekoľko desiatok ton. Stavitelia použili dva maltské typy vápenca. Jemnejší vápenec *Globigerina* bol použitý na vnútorné vybavenie chrámu (napr. oltáre) a odolný vápenec typu *Coralline* využili pri výstavbe múrov chrámu.

Južný chrám z vnútornej strany, trojitý oltár v apside
Chrámy pozostávajú z centrálneho koridoru a bočných apsidovitých výklenkov. Ich plán tvarom pripomína ženskú postavu Matky Zeme s bujnými bokmi a poprsím. Starší a väčší chrám má zadné komory rozsiahlejšie než predné, mladší chrám má objemovo väčšie predné výklenky. Fragmenty obsahujúce červený oker potvrdzujú, že vnútorné priestory chrámov boli pôvodne omietnuté. Uctievanie plodnosti okrem červenej farby ďalej naznačujú aj vyryté symboly hadov a nájdené artefakty (figúrky so znakmi plodnosti). Chrám bol využívaný na rituály spojené so smrťou a renegeráciou, či znovuzrodením (osoby do chrámu vstúpili pomyselnou maternicou bohyne a znovu z nej vyšli). Vnútorné priestory boli vybavené na posvätné úkony a rituály. Nachádzajú sa v nich oltáre a niky, v podlahách chrámového komplexu sa našlo niekoľko libačných dier, do ktorých sa liali tekuté obety. V chráme sa navyše nachádzali aj kozuby na oheň, a nájdené zvyšky zvieracích kostí vedú k úvahám, že rituály zahŕňali obetovanie zvierat.

Výstavba
--------

Podľa miestnych legiend bol chrám postavený v priebehu jednej noci a jedného dňa obryňou menom Sunsuna, ktorá mala kamene z ktorých bol chrám postavený nosiť na svojej hlave a popri tom sa mala starať o dieťa. V skutočnosti chrámový komplex postavilo miestne obyvateľstvo postupne v období praveku, niekoľko rokov storočí pred výstavbou Stonehenge, či egyptských pyramíd. Podobne ako pri iných stavbách sa uvažovalo o tom, ako stavitelia chrámu preniesli stavebný materiál z miesta jeho pôvodu na stavenisko. Pravdepodobnou je teória, že materiál bol dopravený na guľatých kameňoch podobných delovým guliam, ktoré sa našli v chráme.

Galéria
-------

* Chrám z vonkajšej stranyChrám z vonkajšej strany
* Chrám z vonkajšej stranyChrám z vonkajšej strany
* Vstup do chrámuVstup do chrámu
* Vápencové kamene použité pri stavbeVápencové kamene použité pri stavbe
* Kamenné gule, ktoré zrejme slúžili na presun ťažkého stavebného materiáluKamenné gule, ktoré zrejme slúžili na presun ťažkého stavebného materiálu
* Replika figúrky dvojitej bohyne nájdená v chrámeReplika figúrky dvojitej bohyne nájdená v chráme
* Figúrky z chrámuFigúrky z chrámu

Referencie
----------

1. ↑   *1000 divov sveta. Poklady ľudstva na piatich kontinentoch*. Bratislava : Ikar, 2005. ISBN 8055110883. S. 100.
2. 1 2  NOBLE, Vicki. *The Double Goddess: Women Sharing Power*. Rochester : Inner Traditions / Bear & Company, 2003. Female giant. Dostupné online. ISBN 978-1-59143-011-7. (po anglicky)
3. 1 2  GIPPERT, Rainer. *Malta: Ur- und frühgeschichtliche Denkmäler*. [s.l.] : BookRix, 2014. Dostupné online. ISBN 978-3-7309-9341-5. Kapitola Die grossen Tempel. (po nemecky)
4. ↑   *Megalithic Temples of Malta* [online]. UNESCO World Heritage Centre, [cit. 2020-05-26]. Dostupné online. (po anglicky)
5. 1 2 3 4 5 6  BROCKMAN, Norbert. *Encyclopedia of Sacred Places*. Santa Barbara : ABC-CLIO, 2011. ISBN 978-1-59884-654-6. S. 184. (po anglicky)
6. ↑  MCDONALD, Neil. *Malta & Gozo A Megalithic Journey*. Morrisville : Lulu Press, 2016. ISBN 978-1-326-59835-8. S. 334. (po anglicky)
7. 1 2 3  GIMBUTAS, Marija. *The Living Goddesses*. Berkeley : University of California Press, 2001-01-12. Dostupné online. ISBN 978-0-520-22915-0. S. 93, 95. (po anglicky)
8. 1 2 3 4   *Heritage Malta* [online]. [Cit. 2020-05-26]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Ġgantija**